ไทยยังเนื้อหอมต่างชาติตั้งฐานลุยตลาดเออีซี
ไทยเนื้อหอม ต่างชาติมองใช้เป็นฐานลงทุนรับเออีซี ตลาดสินค้าอุปโภคบริโภคและลงทุนพื้นฐานคึกคัก “กสิกรไทย” เด้งรับจัดทัพทีมวาณิชธนกิจ
7 ส.ค. 2555

ไทยเนื้อหอม ต่างชาติมองใช้เป็นฐานลงทุนรับเออีซี ตลาดสินค้าอุปโภคบริโภคและลงทุนพื้นฐานคึกคัก “กสิกรไทย” เด้งรับจัดทัพทีมวาณิชธนกิจ 
นายแมนพงศ์ เสนาณรงค์ ผู้บริหารกลุ่มวาณิชธนกิจ ธนาคารกสิกรไทย เปิดเผยว่า ขณะนี้มีหลายประเทศไม่เฉพาะในเอเชียที่มีความต้องการเข้ามาร่วมทุนกับบริษัทในไทย เพื่อรองรับการเปิดประชาคมเศรษฐกิจอาเซียน (เออีซี) ในปี 2558 โดยมองว่าไทยมีภูมิศาสตร์ที่ดีอยู่ตรงกลางระหว่างประเทศเพื่อนบ้าน ทั้งลาว กัมพูชา และพม่า สามารถเป็นฐานการผลิตเพื่อส่งออกไปยังประเทศเหล่านี้ได้ โดยเฉพาะในกลุ่มอุตสาหกรรมที่เกี่ยวข้องกับการอุปโภคบริโภคและการลงทุนโครงสร้างพื้นฐาน
“กลุ่มบริษัทที่เข้ามาจะเป็นกลุ่มขนาดย่อมลงมาหน่อย ยอดขายอยู่ที่ปีละ 400-5,000 ล้านบาท พวกนี้ต้องการเข้ามาทำตลาดส่งออกรองรับเออีซี” นายแมนพงศ์ กล่าว
ขณะที่ นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย เปิดเผยว่า เริ่มเห็นทิศทางกลุ่มบริษัทขนาดย่อมขยายกำลังการผลิตเพิ่มขึ้น เพื่อออกไปต่างประเทศ ลูกค้ากลุ่มนี้เริ่มถามหาความช่วยเหลือจากธนาคารผ่านการระดมทุนในรูปแบบต่างๆ ว่า ธนาคารพาณิชย์จะช่วยเหลือในเรื่องใดได้บ้าง เช่นเดียวกับกลุ่มลูกค้าขนาดใหญ่ที่มียอดขายสูงกว่าปีละ 5,000 ล้านบาท ขณะนี้ก็มีนักลงทุนทั่วโลกสนใจลงทุนร่วมกับบริษัทของไทยเช่นกัน
ทั้งนี้ การลงทุนของธุรกิจไทยทั้งในประเทศและระดับภูมิภาคมีแนวโน้มที่เพิ่มสูงขึ้นอย่างต่อเนื่อง โดยคาดว่าการลงทุนในโครงการขนาดใหญ่ช่วงหนึ่งปีจากนี้จะมีมูลค่ารวมถึง 8 แสนล้านบาท โดยเป็นโครงการธุรกิจข้ามชาติมูลค่าสูงถึง 40% ของมูลค่าการลงทุนทั้งหมด การลงทุนของธุรกิจเข้าสู่ตลาดระดับท้องถิ่นตามหัวเมืองจังหวัดใหญ่ต่างๆ ประมาณ 20% และการลงทุนในโครงการพัฒนาโครงสร้างสาธารณูปโภคพื้นฐานประมาณ 40% 
นอกจากนี้ ยังพบว่ากลุ่มธุรกิจขนาดกลางเริ่มให้ความสนใจในการลงทุน เพื่อเพิ่มกำลังการผลิตและขยายการลงทุนไปยังต่างประเทศมากขึ้น จากเดิมที่จะมีเฉพาะในกลุ่มธุรกิจขนาดใหญ่เป็นหลัก ซึ่งสะท้อนให้เห็นถึงช่วงหัวเลี้ยวหัวต่อของการปรับตัวของภาคธุรกิจ เพื่อรับมือกับการแข่งขันในเวทีระดับภูมิภาคและระดับโลก จึงทำให้เกิดความต้องการในการให้คำปรึกษาทางธุรกิจ เพื่อการจัดหาเงินทุน พันธมิตรทางธุรกิจ ธนาคารจึงได้ปรับโครงสร้างการบริหารของสายงานวาณิชธนกิจ เพื่อเพิ่มศักยภาพการให้บริการด้านการจัดหาเงินทุนและเป็นที่ปรึกษาทางการเงิน สำหรับรองรับการขยายตัวดังกล่าว ด้วยการจัดตั้งสายงานวาณิชธนกิจขึ้นมา 
ด้านนายภานพ อังศุสิงห์ ผู้บริหารสายงานวาณิชธนกิจ ธนาคารกสิกรไทย กล่าวว่า ขณะนี้ดอกเบี้ยอยู่ในระดับต่ำและบริษัทต่างๆ เริ่มขยายการลงทุน ตลาดตราสารหนี้ภาคเอกชนจึงกลับมาคึกคัก คาดว่าปีนี้จะมีตราสารหนี้เอกชนในตลาดกว่า 4 แสนล้านบาท จากปีก่อนตราสารหนี้เอกชนทั้งระบบออกมา 2 แสนล้านบาท